Мануел Бандейра
Шосе

Превод от португалски: Александър Муратов, Атанас Далчев, 1968

chitanka.info

Шосето, дето се намира мойта къща между два завоя,

по-забавно е от всеки градски булевард.

Във градовете всички хора си приличат.

Всички са еднакви. Всички са един от друг неразличими.

А тук не са: душа си има всеки очевидно.

Единствено е всяко същество.

И кучетата също.

Тези селски кучета приличат на търговци:

ходят винаги грижовни.

А колко хора си отиват и се връщат!

И всяко нещо е такова, че аз трябва много да размислям:

погребението пешком, млекарската каручка —

                теглена от вироглаво жилаво козелче.

Не липсва и шуртението на водата,

което със гласа на символите да внушава,

че животът си отива! Че животът си отива!

И младостта ще свърши скоро.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.